**Beatrice Szabóová**

**hovorkyňa predsedu vlády, riaditeľka Tlačového a informačného odboru Úradu vlády SR**

Môj život by sa určite uberal iným smerom...ak by som pred 25 rokmi nevstúpila medzi Zarambarimburákov na prešovskej ZUŠke. Pred tými 25 rokmi sa totiž všetko rozhodlo: že budem študovať slovenský jazyk a estetiku, že budem moderovať – najprv koncerty ZUŠ a neskôr veľké módne prehliadky i to, že umenie – a to nielen dramatické - sa stane mojou celoživotnou vášňou. Za to, že som 12 rokov pôsobila za moderátorským a spravodajským mikrofónom a aj dnes je mikrofón a hovorené slovo trvalou súčasťou mojej profesie je vlastne zodpovedná Mária Kuderjavá, moja učiteľka, priateľka, druhá mama. Želám všetkým, ktorí budú mať možnosť rásť pod jej vedením vytrvalosť a otvorenú hlavu i srdce, aby získané vedomosti a vedenie dokázali zužitkovať v prospech svojho talentu.

**Veronika Malgot , režisérka, performerka, produkčná**

Viac ako tretinu života som strávila na literárno-dramatickom u pani učiteľky Kuderjavej. Každému dieťaťu by som želala, aby našli niekoho, kto tak citlivo podchytí ich talent a umožní rozvoj.  Osobitý a pritom kolektívny. Tam som sa naučila, čo je to kolektív a ako sa nesie zodpovednosť za kamarátov. Ale nielen kamarátov, ale aj tých, ktorých som až tak rada nemala. Lebo aj o tom kolektív je. No a pretrvali mi odvtedy tie najpevnejšie priateľstvá. Som vďačná, a ako!  Že ma LDO nasmerovalo k divadlu, že som našla profesiu a naplnenie. Ale rovnako som vďačná za ten vedľajší, možno podstatnejší efekt. Že som našla svoj hlas a že mám priateľov, ktorí ho vypočujú.

**Anna Rakovská, herečka, angažovaná v Divadle AndrejaBagara v Nitre, hosťuje v SND a PND, úč****inkovala v seriáli Kolonáda 2, vo filmoch Špina a Tlmočník**

Keď som nastúpila na literárno-dramatický, na popud mojej kamarátky, netušila som, čo to bude a mala som asi 13 rokov. Zostala som tam až do maturity, resp. nástupu na VŠMU. ZUŠka ma naučila premýšľať v iných súvislostiach, hrať sa, nielen so slovom, mať na vec názor, byť inšpiratívnou. A až neskôr som to, čo mi za tie roky podprahovo vštepovala, akoby našla na škole a povedzme, aj v živote. Svojím nadhľadom a tvorivými podnetmi tvarovala z puberťákov osobnosti, ľudí, ktorí vedia vystupovať, vyjadriť názor, rozvíjala náš talent. Pracovali sme s textami, po ktorých som vedela siahnuť aj na VŠMU a dali mi prehľad. Cestujúc po súťažiach a prehliadkach som spoznala veľa ďalších  kamarátov, dnes už kolegov v rôznych odvetviach, aj divadla či filmu.
„- A odkiaľ sa poznáte, z konzervatória?
-Ja nemám konzervatórium, chodila som do ZUŠky.“
Myslím, že to hovorí za všetko. Určite nie len mňa pozitívne ovplyvnila a ďakujem jej za to.
Ak by som mala na výber, určite sa prihlásim znova.

**Veronika Husovská, herečka, angažovaná v Divadle Jonáša Záborského v Prešove, účinkovala v seriáli Rodinné prípady**

ZUŠka pre mňa otvorila dvere do sveta umeleckého prednesu, divadla a tvorivého myslenia. Najdôležitejšie však je, že v našom dramatickom odbore sme získavali nielen nové vedomosti a zručnosti , ale aj vytvorili sme vzácne priateľstvá, ktoré dodnes pretrvávajú. A názor pani učiteľky si veľmi vážim, takže ju chúďatko naháňam na každé moje nové predstavenie v divadle, aby mi povedala svoje postrehy, ktoré sú ešte stále pre mňa určujúce a obohacujúce.

**Renáta Ryníková**, **divadelná, televízna, filmová herečka a pedagogička, pôsobila v DJZ v Prešove, vDivadle Andreja Bagara v Nitre,v súčasnosti v divadle La Komika v Bratislave, hosťuje v SND, v Divadle Aréna, v Slovenskom komornom divadle v Martine;účinkovala v seriáloch Búrlivé víno, Druhý dych, Ochrancovia, Prázdniny, Tajné životy a Rodinné prípady**, **vo filme Cuky Luky**

ZUŠ Mikuláša Moyzesa a LDO mi okrem príjemných popoludní strávených kreatívnymi hrami a diskusiami dala smer môjmu umeleckému vývoju a pripravila ma na štúdium na VŠMU. Dostala som vynikajúcu výbavu, ktorá mi bola a je dodnes osožná v mojej umeleckej praxi. Za svoje najkrajšie roky života považujem strednú školu a k nej pre mňa neodlučiteľne patrí aj LDO. Nebyť toho, že som na gymnáziu navštevovala LDO, nenašla by som naplnenie v podobe svojho súčasného povolania herečky. A som za to vďačná.

**Zuzana Fečová, redaktorka TV Markíza**



Ako dieťa som skúšala azda všetky krúžky sveta, od klavíra až po ľudové tance, kým ma

kamarátka zlákala na literárno-dramatický odbor prešovskej ZUŠky. Miesto, kde som sa absolútne našla. Miesto, kam som sa každý týždeň tešila. Presne 8 rokov.

Bola som šiestačka, keď som dostala rolu v muzikáli. Bol to krásny projekt celej umeleckej školy na veľkom javisku. A to je spomienka, na ktorú sa nezabúda. Nasledovali desiatky divadelných súťaží a vystúpení po celom Slovensku aj Česku. V našom ročníku boli dokonca najlepší recitátori, pamätám sa, že si odnášali prvenstvá aj z celoslovenských kôl.

V čase podávania prihlášok na vysokú školu ma to jednoznačne nasmerovalo na žurnalistiku. Vyštudovala som ju na Univerzite Komenského v Bratislave. A keďže ma vždy lákala televízia, zakotvila som v TV Markíza ako redaktorka spravodajstva. ZUŠka ma pred rokmi skvelo naštartovala.

**Adela Mitrová, vysokoškolská pedagogička, organizátorka Prešovskej detskej univerzity**

Bez preháňania môžem povedať, že keby ma rodičia neprihlásili v detstve na literárno-dramatický, môj život by sa vyvíjal inak. LDO s pani učiteľkou Máriou Kuderjavou ma ovplyvnilo v tom najlepšom zmysle slova, nielen po profesionálnej stránke, lebo svojím citlivým a individuálnym prístupom rozvíjala môj talent a dala základy tomu, kam sa uberalo neskôr moje vysokoškolské štúdium i profesia, ale hlavne po ľudskej stránke. Divadlo pod jej vedením okrem iného cibrilo moju schopnosť spolupracovať na spoločnom diele.☺ Spolu s ostatnými som mohla zažívať dobrodružstvo vymýšľania, hľadania textov, interpretácie, hrania (sa), napätie na súťažiach i víťazstvá. Nehovoriac o priateľstvách, ktoré pri našej tvorivej práci vznikli a ktoré pretrvali až dodnes, za čo som veľmi vďačná.